B4-0459, 0461, 0462 και 0465/97

Ψήφισμα σχετικά με τον τουρισμό

Το Ευρωπαϊκό Κοινοβούλιο,

- έχοντας υπόψη το ψήφισμά του της 17ης Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση ενόψει της Διακυβερνητικής Διάσκεψης του 1996 - υλοποίηση και ανέλιξη της Ένωσης ((ΕΕ C 151, 19.06.1995, σελ. 56.)), καθώς και το ψήφισμα της 13ης Μαρτίου 1996 που περιέχει (i) τη γνωμοδότηση του Κοινοβουλίου σχετικά με τη σύγκληση της Διακυβερνητικής Διάσκεψης και (ii) αξιολόγηση των εργασιών της Ομάδας Προβληματισμού και την αποσαφήνιση των πολιτικών προτεραιοτήτων του Ευρωπαϊκού Κοινοβουλίου ενόψει της Διακυβερνητικής Διάσκεψης ((ΕΕ C 96, 01.04.1996, σελ. 77.)),

- έχοντας υπόψη τη γνωμοδότησή του της 25ης Οκτωβρίου 1996 σχετικά με την πρόταση απόφασης του Συμβουλίου για τη θέσπιση ενός πρώτου πολυετούς προγράμματος υπέρ του ευρωπαϊκού τουρισμού - PHILOXENIA (1997 - 2000) ((ΕΕ C 347, 18.11.1996, σελ. 430.)),

- έχοντας υπόψη την τροποποιημένη πρόταση της Επιτροπής (COM(96)0635) ((ΕΕ C 13, 14.01.1997, σελ. 11.)),

- έχοντας υπόψη την τελική έγκριση του προϋπολογισμού της Ευρωπαϊκής Ένωσης για το 1997 ((ΕΕ L 44, 14.02.1997, σελ. 1.)),

- έχοντας υπόψη το ψήφισμά του της 16ης Ιανουαρίου 1997 σχετικά με το γενικό πλαίσιο για ένα σχέδιο αναθεώρησης των Συνθηκών ((ΕΕ C 33, 03.02.1997, σελ. 66.)),

A. έχοντας υπόψη τη σημασία μιας ευρωπαϊκής πολιτικής για τον τουρισμό στο πλαίσιο της εσωτερικής αγοράς,

Β. εκτιμώντας ότι η σημερινή Ολλανδική Προεδρία δεν έχει ακόμη περιλάβει στις προτάσεις της για την Διακυβερνητική Διάσκεψη τις συστάσεις του Κοινοβουλίου, που περιέχονται στο προαναφερθέν ψήφισμα της 16ης Ιανουαρίου 1997[semigr ]εκτιμώντας επίσης ότι ο τουρισμός, στην ευρωπαϊκή του διάσταση, πρέπει να αποτελεί ανεξάρτητη κοινή πολιτική στην αναθεωρημένη Συνθήκη,

Γ. εκτιμώντας ότι η πρόταση της Επιτροπής για τη θέσπιση ενός πρώτου πολυετούς προγράμματος υπέρ του ευρωπαϊκού τουρισμού - PHILOXENIA (1997- 2000) μπορεί αναμφισβήτητα να συμβάλει στην ανάπτυξη και την απασχόληση και να βοηθήσει στη βελτίωση της ποιότητας και της βιομηχανικής ανταγωνιστικότητας αυτού του τομέα,

Δ. λαμβάνοντας υπόψη ότι η άρνηση έγκρισης του προγράμματος PHILOXENIA είναι αβάσιμη τόσο από πολιτικής όσο και από κοινωνικοοικονομικής απόψεως, εάν ληφθεί ιδίως υπόψη ότι ο προϋπολογισμός της Ευρωπαϊκής Ένωσης για το 1997 προβλέπει πιστώσεις ύψους 4 εκατομμυρίων Ecu για αναλήψεις υποχρεώσεων και 4,75 εκατομμυρίων Ecu για πληρωμές στο κονδύλιο του προϋπολογισμού B5-325 (κοινοτική τουριστική πολιτική),

1. τονίζει εκ νέου την άποψη που διατύπωσε στο ψήφισμά του της 16ης Ιανουαρίου 1997 ότι ο τουρισμός, στην ευρωπαϊκή του διάσταση, πρέπει να αποτελεί ανεξάρτητη και σαφώς διαφοροποιημένη κοινή πολιτική με νομική βάση και ειδικό κεφάλαιο στην αναθεωρημένη Συνθήκη και εκφράζει τη λύπη του διότι η άποψή του αυτή δεν έχει ληφθεί μέχρι σήμερα υπόψη κατά τις διαπραγματεύσεις μεταξύ των κρατών μελών για την αναθεώρηση της Συνθήκης[semigr ]

2. καλεί τη θητεύουσα Ολλανδική Προεδρία, λαμβάνοντας υπόψη τα προαναφερθέντα ψηφίσματα της 17ης Μαΐου 1995 και της 13ης Μαρτίου 1996, να υποβάλει αμέσως σχετική πρόταση στη Διακυβερνητική Διάσκεψη[semigr ]

3. καλεί την Επιτροπή να προβεί σε περαιτέρω τροποποιήσεις της προτάσεώς της σχετικά με το πρόγραμμα PHILOXENIA, δίνοντας ιδιαίτερη προσοχή στις τροπολογίες που ενέκρινε το Ευρωπαϊκό Κοινοβούλιο στη σχετική γνωμοδότησή του, και να υποβάλει την αναθεωρημένη πρότασή της στο Συμβούλιο[semigr ]

4. καλεί το Συμβούλιο να υιοθετήσει αμελλητί την πρόταση της Επιτροπής, με τις τροποποιήσεις που της επέφερε το Κοινοβούλιο[semigr ]

5. καλεί μετ' επιτάσεως την Επιτροπή να αποφύγει τη μεταφορά πιστώσεων από το κονδύλι B5-325 του προϋπολογισμού του 1997, οι οποίες πρέπει να χρησιμοποιηθούν πλήρως για τη χρηματοδότηση του προγράμματος PHILOXENIA και για τη χάραξη μιας πολιτικής για τον τουρισμό σε ευρωπαϊκό επίπεδο[semigr ]

6. καλεί την Επιτροπή, λαμβάνοντας υπόψη τις δυνατότητες που προσφέρει η τουριστική βιομηχανία για τη δημιουργία θέσεων απασχόλησης και την προώθηση των οικονομικών δραστηριοτήτων, να συντονίσει τις δραστηριότητες της ΓΔ ΧΧΙΙΙ σε όλα τα επίπεδα της διαδικασίας λήψεως αποφάσεων της Επιτροπής, προκειμένου να εξασφαλισθεί μεγαλύτερη διαφάνεια και εξωτερική ορατότητα[semigr ]

7. εκφράζει τη λύπη του διότι η θητεύουσα Ολλανδική Προεδρία του Συμβουλίου δεν έχει συγκαλέσει Συμβούλιο Τουρισμού και απευθύνει έκκληση προς την επικείμενη Λουξεμβούργια Προεδρία να συνεργασθεί με την Επιτροπή για τη διοργάνωση ενός τέτοιου συμβουλίου[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή, την Επιτροπή των Περιφερειών, καθώς τις κυβερνήσεις και τα κοινοβούλια των κρατών μελών.